google/wiki40b huggingface dataset:
Norddal (bygd)

Norddal eller Dalsbygda er ei bygd i Norddal kommune i Møre og Romsdal. Den har om lag 150 innbyggere og nærmeste nabobygd er Eidsdal. Dalbunnen er relativt flat med tydelige terrasser.
Ved fjorden ligger Norddal kirke (Dale kirke) fra 1782. Her hviler ti av de 40 omkomne i Tafjordulykka som ble funnet. Dale kirke var inntil 1861 hovedkirke med prestegård for et prestegjeld som i tillegg til Norddal kommune også omfattet Sunnylven og Geiranger. Dale er den sentrale gården i bygda. Dale var navnet på skireidet for Indre Sunnmøre. På Dale ble det i perioder holdt ting for det området som nå er Norddal og Stranda kommuner. Et stede heter Tinghaugen. Det har vært flere gravhauger nederst i dalen. Ifølge Hans Strøm var det stor ring av steiner rundt en gressvoll.
En sidedal frå bygda leder opp til Herdalssetra, som er et reisemål og den siste seter i drift i kommunen. Dagens Herdalsseter hadde fast bosetning fra 1600 eller tidligere. I Herdalen er det en innsjø. Overnattingsmuligheter finnes på Relling Camping og Petrines Gjestgiveri. Herdalen ligger innenfor Geiranger-Herdalen landskapsvernområde Som også inngår i Vestnorsk fjordlandskap på UNESCOs verdensarvliste.
Bygda fikk veiforbindelse til Eidsdal i 1958. Veiforbindelse til Tafjord over Herdalen har vært vurdert, på 1980-tallet ble det arbeidet for bro over fjorden til Fjøra/Valldal. Bygda fikk strøm fra Tafjord på 1920-tallet. Jordbærdyrking ble introdusert i Norddal (og Valldal) omkring 1900. Det har vært noen mindre trevare og byggevarebedrifter på stedet. Fra 1930 til 1979 ble det brutt olivin som blant annet ble levert til Bremanger smelteverk. På det meste brøt 25-30 mann 600 tonn olivin i døgnet. Olivinmassen ble lastet rett på båt.
Man har funnet 10 000 år gamle gjenstander, blant annet pilspisser og buestillinger, i Norddal. Disse har blitt funnet i Herdalen i nærheten av Herdalssætra.
Getaround

Historie

Getaround ble grunnlagt i 2009 av Sam Zaid, Jessica Scorpio og Elliot Kroo. I mai 2011 vant Getaround konkurransen TechCrunch Disrupt New York. I 2012 lanserte Getaround sin tjeneste i Portland i Oregon ved hjelp av 1,72 millioner dollar i subsidier fra Federal Highway Administration.
I november 2016 inngikk Getaround en avtale med City CarShare om å ta over deres bilflåte, parkeringsplasser og medlemsbase.
I april 2019 kjøpte Getaround opp bildelingsplattformen Drivy for 300 millioner dollar.
I 2019 kjøpte Getaround den norske bildelingstjenesten Nabobil.no for 12 millioner dollar.
Spiel des Jahres

Spiel des Jahres (Tysk: Årets spill) er den mest prestisjefylte prisen for tyske brettspill.
Prisen ble opprettet i 1978 for å belønne spesielt godt spilldesign, og for å promotere spill av topp kvalitet i det tyske markedet. Prisen blir sett på som en av de store drivkreftene for alle de nyskapende brettspillene som har blitt levert fra Tyskland.
Prisen blir delt ut av en jury som vurderer brettspill utgitt i Tyskland i de foregående tolv månedene.
Mabel

Etymologi

Spanske Mabel er en kortform av Maribel, som er dannet av navnene Maria og Bella.
Engelske Mabel er en kortform av Amabel, som er en engelsk form av Amabilia, dannet av latinske amabilis, «elskelig». Amabilis var et latinsk mannsnavn.
Hebei bangzi

Hebei bangzi (kinesisk: 河北梆子) er en sjanger innen kinesisk opera fra provinsen Hebei. Man finner den også i byene Beijing og Tianjin, og i provinsene Shandong, Henan, Heilongjiang, Jilin, Liaoning og Indre Mongolia, såvel som i noen områder sør for Yangtze som i Shanghai og Wuhan.
Hebei bangzi har sin opprinnelse i Qinqiang- og Shanxi bangzi-operaene, som ble introdusert i Hebei under Qing-dynastiet. Det synges på beijingdialekt.
Det finnes mer enn 500 historier som benyttes i Hebei bangzi.
Flugten fra livet

Handling

En ung sekretær fristes av lettjente penger. Han involverer seg i en lyssky økonomisk transaksjon som går veldig dårlig. Når mannen blir truet av avsløring og vanære, begår han selvmord. Ikke bare tvinger det kona og ungene ut i fattigdom, det dømmer også datteren til å ende opp som prostituert og sønnen til å havne på skafottet som en kriminell. Mannens udødelige sjel vil bli dømt til evig pine og leve i en annen dimensjon. Han våkner opp og oppdager at alt bare var en drøm. Regissøren selv spiller den kloke professoren som gjentatte ganger advarer mot de grusomme konsekvensene av selvmord. Rollefiguren blir eksplisitt betegnet som en teosof. Skildringen av stedet hvor den overjordiske pinen foregår - med vridende skikkelser, innlinnet i flaksende, likkledeaktige slør - er antageligvis inspirert av den teosofiske doktrinen. Filmens svar på den danske originaltittelens spørsmål om en har rett til å ta sitt eget liv, er et rungende nei.

I Norge

Filmen ble forbudt av den norske sensuren med begrunnelsen «Usund og nærvespændende».
Ciskjønnethet

Ciskjønnethet er det motsatte av transkjønnethet og majoriteten identifiserer seg selv som ciskjønnet. Det vil altså si at en ciskjønnet person identifiserer seg med det kjønnet vedkommende ble født med. En ciskjønnet mann har det mannlige kjønnet som sitt biologiske kjønn, han identifiserte seg med mannskjønnet i oppveksten og gjør det fortsatt i sitt voksne liv. Tilsvarende er det med en ciskjønnet kvinne.  Uttrykket brukes mest i trans-miljøer. Det blir ellers lite brukt i andre miljøer.

Etymologi

Begrepet ciskjønnethet inneholder, foruten «kjønn», det latinske prefikset cis- som betyr «på den samme siden». Cis- er et antonym for det latinske trans- som betyr «på den andre siden».
Dschinghis Khan

Dschinghis Khan (IPA-uttale: 'dʒɪŋ.ɪs kaːn) var et tysk popband som ble opprettet i 1979 for å delta i Eurovision Song Contest samme år. Navnet på bandet ble valgt for å passe til sangbidraget deres med samme navn. Dschinghis Khan er den tyske stavemåten for mongol-herskeren Djengis Khan. Sangen «Dschinghis Khan» ble produsert av Ralph Siegel med tekst av Bernd Meinunger.
Grekere

Grekere (gresk Έλληνες (Éllines), også kalt «hellenere», er en nasjon og en etnisk gruppe som har befolket Hellas, fra en gang rundt 1600-tallet f.Kr. og siden da også på Kreta, Kypros og andre naboregionene frem til i dag. Grekerne regner alle som har gresk navn, opprinnelse eller som greskortodokse som grekere. Ordet grekere er avledet av latin graeci, som først skal ha siktet til en folkestamme vest i landet. Senere har det i alminnelighet kommet til å stå for alle hellenere.
Greske kolonier og samfunn har historisk blitt etablert i de fleste hjørner av Middelhavet, men grekerne har særlig konsentrert seg rundt Egeerhavet hvor gresk språk har blitt snakket siden antikken. Fram til tidlig på 1800-tallet var grekere spredt mellom den greske halvøy, vestkysten av Lilleasia, Pontos mot svartehavskysten, Egypt, Kypros og Konstantinopel; mange av disse områdene besto i stor grad av grensene til Østromerriket på slutten av 1000-tallet og det østlige delen av Middelhavet som en del av oldtidens greske kolonisering.
I ettervirkningen av den gresk-tyrkiske krigen 1919-1922 ble det gjennomført en stor folkevandring av grekere fra Tyrkia, og i motsatt retning, tyrkere fra Hellas, i en storstilt utveksling av mennesker mellom de to landene. Det sikret at etniske grekere hovedsakelig kom til være bosatt innenfor grensene av dagens Hellas og Kypros. Andre etniske greske befolkningsgrupper kan bli funnet i fra sørlige Italia og til Kaukasus og i utlendighet i en rekke andre land i verden. I dag er de fleste grekere medlem av den gresk-ortodokse kirke.

Opprinnelse

Urgrekerne oppsto antagelig i det området som i dag er Hellas, i den sørlige enden av Balkanhalvøya, en gang mot slutten av 3000-tallet f.Kr. Rekkefølgen av innvandring til det greske fastlandet i løpet av 2000-tallet f.Kr. har blitt rekonstruert som grunnlaget for dialektene i gammelgresk slik som de presenterer seg selv i århundrene senere, men dette er underlagt flere usikkerheter. De var minst to innvandringer, den første med jonere og aiolere som resulterte i det mykenske Hellas ved 1500-tallet f.Kr. og den andre, en dorisk invasjon eller innvandring en gang på 1000-tallet f.Kr. som erstattet de arkadisk-kypriotiske dialekter som hadde oppstått under den mykenske perioden. Begge innvandringene skjedde ved avgjørende perioder, den mykenske ved overgangen til sen bronsealder, og den doriske da det kom et sammenbrudd i bronsealderen.
Det har vært foreslått at det var tre bølger med innvandring som indikerer en urjonisk, enten samtidig eller faktisk tidligere enn den mykenske sivilisasjon. Denne muligheten synes å ha vært først foreslått av Ernst Curtius på 1880-tallet. I dagens forskning er den gjengse antagelsen å gruppere sammen den joniske med den arkadisk-kypriotiske gruppe som etterfølgerne til en enkelt midtre bronsealder-innvandring i felles opposisjon til den «vestlige» gruppe av dorere.
Alex Harvey (rullestolcurlingspiller)

Alex Harvey er en skotsk rullestolcurlingspiller. Han representerer Greenacres Wheelchair Curling Club.
Han vant sølv i det skotske mesterskapet 2004 og 2005, og deltok i det skotske mesterskapet senest i 2008. Han har deltatt i ett VM, som endte med bronse.
Handan (Handan)

Handan (kinesisk: 邯郸县; pinyin: Hándān Xiàn) er et fylke i provinsen Hebei i Folkerepublikken Kina. Det ligger under byprefekturet Handan.
Fylket hadde 365 836 innbyggere i 1999.
Glenn Curtiss Museum

Glenn H. Curtiss Museum er et lokalt museum med fokus på Glenn Curtiss. Det igger i Hammondsport, New York. Muséet har en stor samling av Curtiss'fly, motorsykler og mange andre gjenstander knyttet til det lokale Finger Lakesområdet som båter og vin-kultur.
Muséet inneholder over et dusin fly, inkludert AEA juni Bug (luftdyktig replika), AEA Silver Dart (statisk), Curtiss Modell D (luftdyktig replika), Curtiss Modell E (luftdyktig replika), Curtiss "Amerika" (luftdyktig replika), JN-4D Jenny, Curtiss Modell MF, Curtiss Oriole, Curtiss Robin, C-46 Commando, tre Mercury fly, 2/3 skala Curtiss P-40 Warhawk replika, og Curtiss-Wright Junior.
Hugo Assmann

Studier, katolsk prest og teolog

I perioden 1951–1960 studerte Assmann filosofi i São Leopoldo og 1954–1958 teologi ved Gregoriana i Roma. Dessuten studerte han sosiologi ved Johann Wolfgang Goethe-Universität i Frankfurt am Main. Han ble presteviet i 1958, og promovert til doktorgraden i teologi ved Gregoriana. 

Vel tilbake i Brasil ble han sogneprest i menigheten Vår Frue avMontserrat og lærer ved seminaret i Viamão. Under denne perioden kunne man se hans utarbeidelse av en utviklingens teologi i seminarets tiosskrift. I forkant av militærdiktaturets tid (1964–1985) i Brasil, forlot han landet. Han flyktet først til Uruguay, så videre til Bolivia og til Salvador Allendes Chile. Hans teologi utviklet seg videre til en revolusjonens teologi. I 1973 publiserte han verket Teologia desde la praxis de la Libertacion, som kan betraktes som en overfang til frigjøringsteologien.
Assmann gikk på 1970-tallet for å være en av de mest radikale av frigjøringsteologene, blant annet ved at han gikk inn for å knytte politiske kontakter med Fidel Castro. 
I (1969/1970) hadde ham møtt Melsene Ludwig i München; han forlot senere prestedømmet på grunn av henne, og de giftet seg.

Kritikk fra Vatikanet; økomenisk arbeide

I 1984 var han blant de heftigst kritiserte frigjøringsteologer av Kongregasjonen for Troslæren, den gang ledet av kardinal Joseph Ratzinger.
I Costa Rica samarbeidet han med Franz Josef Hinkelammert, Pablo Richard og Julio de Santa Ana ved det økumeniske forskningsinstitutt Departamento Ecuménico de Investigaciones (DEI), som ble ghrunnlagt basert på et initiativ fra Assmann. Han var også DEIs første direktør. 
Til sist virket Hugo Assmann atter i Brasil, som høyskolelærer og leder for postgraduerteprogrammet ved Det metotistiske universitet i Piracicaba (UNIMEP).
Live Licks

Sporliste

Alle sanger er skrevet av Mick Jagger og Keith Richards, med mindre noe annet er oppgitt.
Even Johansen (skøyteløper)

Karriere

Han debuterte i verdenscupen sesongen 2006/07 under løpene i Erfurt den 18. februar 2007, hvor han deltok på 1500m og i lagtempo. Johansen ble nummer 11 i allround-NM 2008 i nybygde Fosenhallen i Bjugn i daværende Sør-Trøndelag den 15. og 16. desember 2007. Hans beste plassering i NM på enkeltdistanser er 3.-plass på 500 meter under NM enkeltdistanser 2011 i Vikingskipet i Hamar 6. november 2010 med tiden 36,01. Even Johansen er også Norgesmester for Juniorer Allround og nr 2 på Sprint NM for juniorer. Under Sprint-NM 2013 i Bergen på Slåtthaug tok han sin andre senior-mesterskapsmedalje og nok en bronse. Denne gangen åpnet han med å sette en ny banerekord på 500m med 36,70 og forbedret også beste tiden utendørs under Sprint-NM (Sprint-NM Mesterskapsrekord ute) den gamle var på 36,74 og var satt av Espen Aarnes Hvammen under Sprint-NM 2011 i Arendal på Myra kunstisbane.
I sesongen 2010/11 deltok han i sitt eneste internasjonale ISU-seniormesterskap under sprint-VM 2011 hvor han ble rangert som nummer 40 etter tre distanser etter å ha falt på første dags 500 meter. Johansen hadde tidligere deltatt både i junior-VM på skøyter 2007 i Innsbruck, Østerrike og 2008 i Changchun, Kina. Her plasserte han seg henholdsvis som nummer 47 i 2007 og 21 i 2008 i allround og Johansen var også med på lagtempolaget i 2007 som ble nummer 10.
I 2012 deltok han i det første universitets-VM på skøyter, det ble avholdt i Zakopane i Polen. Der tok han sølv på 1 000 meter og bronse på 2×500 meter. Sesongen etter var han med i vinteruniversiaden som gikk i Trentino og med skøyteøvelsene i Baselga di Pinè i Italia.
I romjula 2013 postet Johansen en melding på Facebook at han ville legge opp for godt med aktiv skøytekarriere, og håper å kunne videreføre noe av det han har fått av erfaring opp gjennom årene til yngre løpere!
Lander (Wyoming)

Lander er en by (city) i den sentrale del av delstaten Wyoming i USA og administrasjonssete i Fremont County. Byen hadde 7 487 innbyggere i 2010 og utgjør en selvstendig kommunal enhet under Wyomings delstatslov.

Historiae

Lander var tidligere kjent som i tur og orden som Pushroot, Fort Brown og Fort Auger, innen den fikk sitt nåværende navn. Den en er oppkalt etter nordstatsgeneralen Frederick W. Lander (1821–1862), som også var en kjent utforsker av det amerikanske kontinentets indre og først kartla Lander Cutoff på Oregon Trail. I 1868 ble Wind Rivers indianerreservat etablert i området nord for byen, og frem til 1871 fungerte Fort Auger som høykvarter for reservatet. Noen miles sørøst for byen ved dagens U.S. Route 287 er Wyomings første oljekilde fra omkring 1884. Byen ble en selvstrndig kommunal enhet i 1890.
1 oktober 1906 fikk byen jernbanetilslutning som endestasjion på «Cowboy Line» på Chicago and North Western Railway, noe som senere gav opphav til byens slogan «where rails end and trails begin.» Jernbanen var tenkt å bli en transkontinental forbindelse til Coos Bay i Oregon eller Eureka i California, men strekningen vestover ble aldri bygd, så Lander forble endestasjon. Jernbanetrafikken ble lagt ned i 1972.
Lander er stedet for verdens første rodeo for betalende publikum, som fortsatt avholdes årlig i samband med feiringen av 4. juli (nasjonaldagen).
Carl Johan Thyselius’ regjering

Carl Johan Thyselius’ regjering var Sveriges regjering mellom 13. juni 1883 og 16. mai 1884. Regjeringssjef (statsminister) var Carl Johan Thyselius.
Koordinatvektor

Matematisk notasjon

Innen lineær algebra kan elementene i koordinatvektorer skrives enten bortover eller nedover, noe som er to forskjellige datatyper, som kalles henholdsvis radvektorer og kolonnevektorer. Variabler som er koordinatvektorer skrives med feit skrift i maskinskrift og understrek i håndskrift. For geometriske vektorer, derimot, tegnes en høyrevendt pil over variabelnavnet.
Moonfog Productions

Moonfog Productions er et norsk plateselskap, som har spesialisert seg i black metal. Det begynte som et uoffisielt postordreselskap tidlig på 1990-tallet og ble stiftet som et formelt plateselskap i 1994 av Satyr, medlem av det norske metal bandet Satyricon, og av Tormod Opedal som drev Tatra Productions.
Svenska språkbyrån

Svenska språkbyrån er avdelingen for svenskspråklig språkbeskyttelse innen Institutet för de inhemska språken i Finland. Svenska språkbyrån har ansvaret for å ivareta det svenske språket i Finland og kan regnes som Finlands offisielle språkmyndighet for svensk.
Den viktigste oppgaven til Svenska språkbyrån er å gi støtte til de som bruker svensk i sitt arbeide i Finland og trenger råd. Som del av sitt rådgivende arbeid gis Svenska språkbyrån ut ordbøker, ordlister og håndbøker. De gir også råd til publikum pr telefon og e-post. 
Svenska språkbyrån gir ut tidsskriftet Språkbruk. Den inneholder artikler informasjon om språkrelatert litteratur og råd og anbefalinger i språkspørsmål.
Øvre Pasvik nasjonalpark

Geografi, landskap, geologi

Nasjonalparken omfatter urskog og våtmarksområder som er en del av den sibirske taigaen, landskapet består av glisne furuskoger med få og lave høydedrag, med mange små vatn og myrer. Geologien i parken er preget av gneis som gir et næringsfattig jordsmonn. Klimaet er innlandsaktig, med lite nedbør og kalde og tørre vintrer.

Flora og fauna

Øvre Pasvik domineres av den uberørte furuskogen med tallrike døde trær og nedfallstrær. I det myrlendte taigalandskapet er det registrert 190 plantearter. Noen karakterarter er finnmarkspors, lappsoleie, blokkevier, brannmyrull og finnmarksstarr.
Pasvikdalen har Norges tetteste brunbjørnebestand. Jerv og mårhund streifer i området. Sjeldne arter som lappspissmus og skoglemen finnes her. Fuglelivet er preget av østlige arter, det vil si at det utgjør vestgrense for fuglearter som ellers har sin utbredelse på taigaen i Russland. Typiske slike arter er lappfiskand, sidensvans, konglebit og lavskrike.

Kulturminner

De eldste funnene etter menneskers aktivitet er datert til tidlig steinalder. I perioden 500-1800 var det en samisk bosetning i området som etterhvert ble fortrengt av «norsk» bufast jordbruk og skogbruk. Jakt og fangst har vært av stor betydning for begge gruppene, og det er funnet flere dyregraver.

Forvaltning og bruk av området

Verneforskriften sier at «Ivaretakelse av naturgrunnlaget innenfor nasjonalparken er viktig for samisk kultur og næringsutnyttelse. Området skal kunne brukes til reindrift, naturopplevelse og utøvelse av tradisjonelt og enkelt friluftsliv».
Øvre Pasvik nasjonalpark er lite tilrettelagt for friluftsliv, men området er likevel fint til turer. Det er også godt fiske i området. 
Svanhovd forskningssenter er en avdeling av NIBIO, og er nasjonalparksenter for Øvre Pasvik. Den ligger i Svanvik, 75 km fra nasjonalparken.
Professor Tanke

Professor Tanke var en norsk humoristisk tegneserie tegnet og forfattet av Ivar Mauritz-Hansen. Serien ble opprinnelig utgitt i lørdagsutgaven av avisen Tidens Tegn fra april 1926 til sommeren 1927. Den gjorde også noen opptredender i Tidens Tegn under 1928. Serien ble siden publisert i bladet Oslo Illustrerte under tidlig 1930-tall.
Seriens hovedperson er den meget distré professoren Tanke. Flere utvalg er utgitt i bokform, tidligst allerede i 1927.
Det er hevdet at Ivar Mauritz-Hansen baserte figuren Professor Tanke på en levende modell, professor Johan Herman Lie Vogt fra Universitetet i Trondheim.
Cleptinae

Utseende

Gullvepsene er små til middelsstore, metallfarvede insekter. Fargene er ofte blå, grønn eller rød.  
Hudskjelettet (kutikula) er hardt og består ofte av ganske grov punktur. Dette kan beskytte gullveps mot stikk fra andre veps. Mange arter kan rulle seg sammen takket være den fleksible leddstrukturen på bakkroppen. Vingene er vanligvis velutviklede med markert årenett, men noen arter er vingeløse. Hunnen har et langt teleskopisk eggleggingsrør. I motsetning til andre broddveps er dette ikke utviklet til en stikkebrodd. Underfamilien Cleptinae kan kjennes på at pronotum er forlenget og danner en påfallende "hals". Klørne har tenner, hannene har fem synlige bakkroppssegmneter, hunnene fire. Bakkroppen er oval, gjerne rød uten metallglans bortsett fra i spissen.

Levevis

Cleptinae er parasitoider som angriper pupper av plantevepser (Symphyta) i familiene Argidae og Tenthredinidae.
Double Whoopee

Handling

Helan (Oliver Hardy) og Halvan (Stan Laurel) får seg jobb som lakei og dørvakt ved et finere hotell. Samtidig som de skal begynne i sine nye jobber, ankommer en utenlandsk prins (Hans Joby) og hans statsminister (Charley Rogers). Til tross for alles forsøk på å ta godt imot prisen, ender han opp med å falle ned en heissjakt og skitner til den hvite dressen sin. Han skifter til en ren, hvit dress, men da han ankommer lobbyen igjen, har det brutt ut fullstendig kaos grunnet Helan og Halvans udugelighet i jobbene sine. Prinsen ender på nytt opp i bunnen av heissjakten, mens Helan og Halvan forlater hotellet.

Lydfilmversjon fra 1969

I 1969 ble det laget en lydfilmversjon av Double Whoopee. Replikkene til Helan og Halvan ble lest av imitatoren Chuck McCann.
Fyrskipet Finngrunden

Historie

Hun var den andre fyrskipet på Finngrunden, bygget i Gävle i Sverige i 1903 som erstattet et fra 1859. Hun var stasjonert på Finngrunden i Østersjøen 74 km nordøst for Gävle i den isfrie delen av året.
Hun ble mye endret i forbindelse med en reparasjon i 1927 på Öregrunds Skipet och Varvs AB. Den opprinnelige parafinlykten ble erstattet med et AGA fyr.Tåkeluren ble utvidet med en "nautophone",  et tåke signal og et undersjøisk tåkesignal.
Ytterligere endringer kom i 1940 arbeidet omfattet  trådløs kommunikasjon sammen med utstyr for å fungere som en værstasjon, og elektrifisering av fyrlykten.
Neptuns måner

Neptuns måner er en gruppe på 14 kjente naturlige satellitter som kretser rundt planeten Neptun. De tre største er Triton, Proteus og Nereid.
Seks måner ble oppdaget av sonden Voyager 2. Av de sist oppdagete månene ble tre funnet i 2003 ved hjelp av teleskop i Chile og på Hawaii. 
Voyager fant at månen Triton fremviste et frosset område på den nordlige halvkule, og aktive geysirer i sørpolområdet. 
Nereid ser ut til å ha oval form.
Med Kong Olav i Orienten

Innhold

Filmen skildrer kong Olav Vs reise til Iran og Thailand med SAS-flyet «Olav Viking» i januar 1965.
Sheng (instrument)

Sheng (笙; pinyin: Shēng) er et tradisjonelt kinesisk blåseinstrument med fri rørblad.
Det består av rørpiper av bambus av forskjellige lengder nedstukket i en luftbeholder som det blåses inn eller ut av. Hvert bambusrør har et hull nesten dekket av en tunge, som skaper tonen. Det vanligste er at instrumentet har enten 17 eller 21 piper.
Instrumentet er sentralt i den gamle kinesiske operaformen kunqu.
Det kinesiske instrumentet, som ble kjent i Europa senest i 1740, anses å være det eldste fortsatt benyttede instrumetet med fritunger, og kan som sådan meget vel ha inspirert utviklingen på 1800-tallet av instrumenter som munnspill, trekkspill og harmonium/trampeorgel.
Kenny Wormald

Karriere

Som danser har Wormald vært med i flere musikkvideoer, og har vært på turné med Justin Timberlake. Han har også VM-gull i profesjonell dans fra 2002. Som skuespiller er han mest kjent for å ha spilt hovedrollen som Ren McCormack i Footloose (2011), en nyinnspilling av filmen fra 1984.
Audrey Bruneau

Karriere

Bruneau startet å spille håndball i Épinay-sur-Seine. Hun gikk deretter til Villemomble og Châtenay-Malabry. Idag spiller hun sammen med landslagskollegaene Mariama Signaté og Angélique Spincer i Issy Paris.
Bruneau ble tatt ut i bruttotroppen til Håndball-EM 2010 for kvinner, men var ikke blant de 16 utvalgte. Hun ble imidlertid hentet inn til Håndball-VM 2011 for kvinner i Brasil for å erstatte klubbvenninnen Mariama Signaté, fire kamper før finalen.
Primera División 2000–2001

Primera División 2000-01 var den 70. sesongen i spansk fotball siden ligaen ble innført. Sesongen ble innledet 9. september 2000 og avsluttet 17. juni 2001. Raúl fra Real Madrid ble toppscorer med 24 ligamål. real Madrid vant sin 27. ligatittel denne sesongen.